আজারবাইজানের পরিবহন ব্যবস্থা
আজারবাইজানের পরিবহনে বিমান চলাচল, জলপথ এবং রেলপথ জড়িত। তেল এবং গ্যাস পাইপলাইন ব্যতীত আজারবাইজানের সমস্ত পরিবহন পরিষেবা আজারবাইজান প্রজাতন্ত্রের পরিবহন মন্ত্রণালয় দ্বারা নিয়ন্ত্রিত হয়। আজারবাইজানে ২,১২৫ কিমি দীর্ঘ রেলপথ এবং ২৪,৯৮১ কিমি দীর্ঘ পাকা ও কাঁচা সড়ক রয়েছে। রাজধানী বাকু শহরে রয়েছে মেট্রো পরিবহন ব্যবস্থা। এছাড়াও অপরিশোধিত খনিজ তেল পরিবহনের জন্য ১,১৩০ কিলোমিটার দীর্ঘ, পেট্রোলিয়াম দ্রব্যের জন্য আরও ৬৩০ কিমি দীর্ঘ এবং প্রাকৃতিক গ্যাস পরিবহনের জন্য ১,২৪০ কিমি দীর্ঘ পাইপলাইন আছে। বাকু, সুমকাইত ও লেমকোরান কাস্পিয়ান সাগরের তীরে অবস্থিত তিনটি গুরুত্বপূর্ণ বন্দর। আজারবাইজানে আরও আছে ৬৯টি বিমানবন্দর, যাদের মধ্যে ২৯টি পাকা রানওয়েবিশিষ্ট।